**KLAIPĖDOS MIESTO SAVIVALDYBĖS TARYBA**

**POSĖDŽIO PROTOKOLAS**

2015-06-10 Nr. T-7

Posėdžio data – 2015 m. gegužės 28 d.

Posėdžio pradžia – 9.00 val.

Posėdžio pirmininkas – V. Grubliauskas.

Posėdžio sekretorius – M. Vitkus.

Klaipėdiečių tribūnoje pasisako G. Čepas.

Živilė Radvilaitė, Vyriausiosios rinkimų komisijos atstovė, supažindina su tarybos narių priesaikos davimo procedūra.

Vyksta V. Žvikienės ir A. Kugmerovo priesaikos davimo procedūra. Komisijos atstovė, prisiekusiems tarybos nariams, įteikia tarybos nario pažymėjimus.

Klaipėdos miesto savivaldybės tarybą (toliau – Taryba) sudaro 31 Tarybos narys. Posėdyje dalyvaujančių Tarybos narių ir svečių sąrašai pridedami (1-3 priedai).

SVARSTYTA. Darbotvarkės tvirtinimas.

V. Grubliauskas informuoja, kad pagrindinėje darbotvarkėje yra 30 klausimų, papildomų klausimų – 5. Balsavimu (už – 27, prieš – 0, susilaikė – 0) patvirtinta darbotvarkė su papildymu.

DARBOTVARKĖ:

1. Dėl pritarimo Klaipėdos miesto savivaldybės kontrolės ir audito tarnybos 2014 metų veiklos ataskaitai. Pranešėja D. Čeporiūtė.

2. Dėl gyvenamųjų teritorijų tarp Tilžės g., Baltikalnio g., Gluosnių g., kitų detaliai suplanuotų teritorijų ir Kooperacijos g., Klaipėdoje, detaliojo plano koncepcijos patvirtinimo. Pranešėja M. Žekonytė.

3. Dėl Klaipėdos miesto savivaldybės tarybos 2013 m. birželio 27 d. sprendimo Nr. T2-158 „Dėl Neįgaliųjų reikalų tarybos nuostatų patvirtinimo“ pakeitimo. Pranešėja A. Liesytė.

4. Dėl Klaipėdos miesto savivaldybės tarybos 2014 m. sausio 30 d. sprendimo Nr. T2-3 „Dėl Šeimos tarybos nuostatų patvirtinimo“ pakeitimo. Pranešėja A. Liesytė.

5. Dėl Klaipėdos miesto savivaldybės tarybos 2014 m. liepos 31 d. sprendimo Nr. T2-156 „Dėl Klaipėdos miesto nevyriausybinių organizacijų tarybos nuostatų patvirtinimo“ pakeitimo. Pranešėja A. Liesytė.

6. Dėl Nepanaudotų lėšų, skirtų piniginei socialinei paramai, naudojimo kitai socialinei paramai finansuoti tvarkos aprašo patvirtinimo. Pranešėja A. Liesytė.

7. Dėl Klaipėdos miesto savivaldybės tarybos 2004 m. gegužės 27 d. sprendimo Nr. 1-217 „Dėl Kultūros ir meno tarybos nuostatų patvirtinimo“ pakeitimo. Pranešėjas N. Lendraitis.

8. Dėl Klaipėdos miesto savivaldybės tarybos 2004 m. birželio 23 d. sprendimo Nr. 1-274 „Dėl viešojo tualeto Kopų g. 1A, Melnragėje, paslaugų teikimo tarifų nustatymo“ pakeitimo. Pranešėja I. Šakalienė.

9. Dėl atleidimo nuo nekilnojamojo turto mokesčio mokėjimo. Pranešėjas
D. Jeruševičius.

10. Dėl atleidimo nuo vietinės rinkliavos. Pranešėjas D. Jeruševičius.

11. Dėl 2016 metų mokestinio laikotarpio žemės mokesčio tarifų ir neapmokestinamojo žemės sklypo dydžio nustatymo. Pranešėjas D. Jeruševičius.

12. Dėl Valstybinės žemės nuomos mokesčio lengvatų teikimo tvarkos aprašo patvirtinimo. Pranešėjas D. Jeruševičius.

13. Dėl prekybos alkoholiniais gėrimais laiko apribojimo viešojo maitinimo įmonei. Pranešėja J. Uptienė.

14. Dėl likviduotų dėl bankroto ir iš Juridinių asmenų registro išregistruotų įmonių skolų už vietinę rinkliavą už komunalinių atliekų surinkimą ir tvarkymą nurašymo. Pranešėja
D. Berankienė.

15. Dėl mirusių asmenų beviltiškų skolų už vietinę rinkliavą už komunalinių atliekų surinkimą ir tvarkymą nurašymo. Pranešėja D. Berankienė.

16. Dėl Reguliariojo reiso vietinio (miesto ir priemiestinio) susisiekimo maršruto autobuso apipavidalinimo tvarkos aprašo patvirtinimo. Pranešėjas R. Mockus.

17. Dėl pritarimo Partnerystės sutarties projektui. Pranešėja E. Deltuvaitė.

18. Dėl Klaipėdos miesto savivaldybės administracijos direktoriaus pavadavimo. Pranešėja J. Grigaitienė.

19. Dėl atstovo delegavimo į darbo grupę magistralinio dujotiekio atšakos
Klaipėda–Kuršėnai darbams koordinuoti. Pranešėja J. Grigaitienė.

20. Dėl Administracinės komisijos prie Klaipėdos miesto savivaldybės tarybos sudarymo. Pranešėja K. Vintilaitė.

21. Dėl Klaipėdos miesto savivaldybės tarybos 2012 m. kovo 29 d. sprendimo Nr. T2-91 „Dėl Klaipėdos miesto savivaldybės panaudai perduodamo turto sąrašo patvirtinimo“ pakeitimo. Pranešėjas E. Simokaitis.

22. Dėl Klaipėdos miesto savivaldybės tarybos 2012 m. sausio 27 d. sprendimo Nr. T2-30 „Dėl Klaipėdos miesto savivaldybės nuomojamo turto sąrašo patvirtinimo“ pakeitimo. Pranešėjas
E. Simokaitis.

23. Dėl Klaipėdos miesto savivaldybės tarybos 2011 m. gruodžio 22 d. sprendimo
Nr. T2-401 „Dėl Klaipėdos miesto savivaldybės materialiojo turto nuomos tvarkos aprašo patvirtinimo“ pakeitimo. Pranešėjas E. Simokaitis.

24. Dėl Klaipėdos miesto savivaldybės tarybos 2011 m. lapkričio 24 d. sprendimo
Nr. T2-378 „Dėl Klaipėdos miesto savivaldybės turto perdavimo valdyti, naudoti ir disponuoti juo patikėjimo teise tvarkos aprašo patvirtinimo“ pakeitimo. Pranešėjas E. Simokaitis.

25. Dėl sutikimo perimti valstybės turtą ir jo perdavimo valdyti, naudoti ir disponuoti patikėjimo teise. Pranešėjas E. Simokaitis.

26. Dėl savivaldybės būstų pardavimo. Pranešėjas E. Simokaitis.

27. Dėl turto perėmimo Klaipėdos miesto savivaldybės nuosavybėn ir jo perdavimo valdyti ir naudoti patikėjimo teise. Pranešėjas E. Simokaitis.

28. Dėl Klaipėdos miesto savivaldybės tarybos 2015 m. gegužės 7 d. sprendimo Nr. T2-85 „Dėl Klaipėdos miesto savivaldybės tarybos komitetų sudėčių patvirtinimo“ pakeitimo. Pranešėjas V. Grubliauskas.

29. Dėl Klaipėdos miesto savivaldybės tarybos 2015 m. gegužės 7 d. sprendimo Nr. T2-82 „Dėl Klaipėdos miesto savivaldybės tarybos kontrolės komiteto sudarymo“ pakeitimo. Pranešėjas V. Grubliauskas.

30. Dėl Klaipėdos miesto savivaldybės tarybos 2015 m. gegužės 7 d. sprendimo Nr. T2-83 „Dėl Klaipėdos miesto savivaldybės tarybos kontrolės komiteto pirmininko ir jo pavaduotojo skyrimo“ pakeitimo. Pranešėjas V. Grubliauskas.

31. Dėl Klaipėdos miesto savivaldybės tarybos kolegijos sudarymo. Pranešėjas
V. Grubliauskas.

32. Dėl Klaipėdos miesto savivaldybės tarybos nuolatinės komisijos Klaipėdos miesto savivaldybės tarybos veiklos reglamentui rengti ir koreguoti patvirtinimo. V. Grubliauskas.

33. Dėl Jūrinių ir vidaus vandenų reikalų komisijos sudarymo. V. Grubliauskas.

34. Dėl Klaipėdos miesto savivaldybės atstovo skyrimo į Jūrininkų gerovės tarybą Lietuvoje. V. Grubliauskas.

35. Dėl atstovų delegavimo į Klaipėdos valstybinio jūrų uosto plėtojimo tarybą.
V. Grubliauskas.

1. SVARSTYTA. Pritarimas Klaipėdos miesto savivaldybės kontrolės ir audito tarnybos 2014 metų veiklos ataskaitai.

Pranešėja – D. Čeporiūtė, Savivaldybės kontrolierė. Pristato informaciją apie Savivaldybės kontrolės ir audito tarnybos 2014 metų veiklą, Savivaldybės kontrolieriaus auditų ir patikrinimų už 2014 metus medžiagą.

Informuoja, kad Tarybai buvo pateiktas raštas su prašymu leisti pataisyti techninę klaidą sprendimo projekto pavadinime – vietoje „2015“ įrašyti „2014“. Praneša, kad sprendimo projektas buvo apsvarstytas visuose komitetuose, jam buvo pritarta.

R. Taraškevičius mano, kad šią ataskaitą turėjo tvirtinti ne naujai išrinkta Taryba, o senos kadencijos Taryba. Siūlo koreguoti Tarybos reglamentą.

A. Barbšys informuoja, kad:

„1. Komitetas teikia Savivaldybės tarybai teigiamą išvadą dėl 2014 metų Savivaldybės kontrolieriaus ir savivaldybės kontrolės ir audito tarnybos veiklos ir siūlo pritarti Savivaldybės kontrolės ir audito tarnybos 2014 metų veiklos ataskaitai ir teikti ją tvirtinti Savivaldybės tarybos posėdyje reglamento nustatyta tvarka.

2. Kreiptis į Klaipėdos miesto savivaldybės Tarybą dėl protokolinio pavedimo dėl etatų didinimo Kontrolės ir audito tarnyboje: pavesti Klaipėdos miesto savivaldybės administracijai išanalizuoti galimybę nuo liepos 1 d. didinti Kontrolės ir audito tarnyboje etatų skaičių viena specialisto pareigybe (esant didelėms Tarnybos darbo krūvio apimtims), skiriant lėšas iš viršplaninių biudžeto pajamų, ir pateikti Tarybai sprendimo projektą dėl papildomo etato įvedimo. Nesant galimybei skirti lėšas iš viršplaninių biudžeto pajamų numatyti finansavimą papildomiems etatams ruošiant 2016 metų biudžetą (bendru sutarimu).

3. Pataisyti techninę klaidą sprendimo projekto pavadinime ir vietoje „2015“ įrašyti „2014“.

S. Gentvilas sako, kad Švietimo skyriui pavaldžių įstaigų rodikliai nėra geri. Pedagogų švietimo kultūros centras, „Aitvaro“ gimnazija ir Naujakiemio suaugusių vidurinė mokykla sunkiai įgyvendina Savivaldybės kontrolierės pasiūlymus. Siūlo komitetui, kuruojančiam švietimo sritį, atkreipti dėmesį į Savivaldybės kontrolierės išsakytas pastabas.

J. Simonavičiūtė sako, kad Savivaldybės kontrolierė, turi pasakyti esminius dalykus, ką Savivaldybės administracijos struktūroje, ar administracinėse tvarkose, reikėtų keisti. Nepritaria siūlomam protokoliniam pavedimui, nes pavedimas turėtų būti adresuotas ne Savivaldybės administracijai. Kontrolierės tarnyba yra savarankiška institucija ir ji pati turi įvertinti ir nurodyti, kokių priemonių įgyvendinimui yra reikalingas papildomas etatas. Mano, kad protokolinio pavedimo įgyvendinimas turėtų būti pavestas Kontrolės ir audito tarnybai.

A. Barbšys sako, kad Kontrolės ir audito tarnybai reikia etatų, tikrai yra neabejotina. Protokolinis pavedimas adresuotas Savivaldybės administracijai, kadangi ji ruošia biudžeto projektą.

V. Grubliauskas siūlo apsispręsti dėl protokolinio pavedimo:

„Pavesti Klaipėdos miesto savivaldybės administracijai išanalizuoti galimybę nuo liepos
1 d. didinti Kontrolės ir audito tarnyboje etatų skaičių viena specialisto pareigybe (esant didelėms Tarnybos darbo krūvio apimtims), skiriant lėšas iš viršplaninių biudžeto pajamų, ir pateikti Tarybai sprendimo projektą dėl papildomo etato įvedimo. Nesant galimybei skirti lėšas iš viršplaninių biudžeto pajamų numatyti finansavimą papildomiems etatams ruošiant 2016 metų biudžetą.“

V. Grubliauskas atkreipia dėmesį, kad protokoliniame pavedime nekalbama apie lėšų ar etatų skyrimą, tik siūloma Savivaldybės administracijai analizuoti galimybę.

A. Špučienė sako, kad etatai turėtų būti tvirtinami metų pradžioje. Dabar ieškos galimybių, tačiau nėra garantijos, kad bus viršplaninių lėšų.

J. Simonavičiūtė sako, kad nepritars protokoliniam pavedimui, nes pirmiausia reikia išnagrinėti, ar reikia dar vieno etato. Kontrolierė dėl etato motyvuotai turėtų kreiptis į merą, o meras prašymą perduotų Savivaldybės administracijai nagrinėti.

S. Gentvilas sutinka su J. Simonavičiūtės nuomone. Be to, nemato reikalo didinti kontroliuojančių institucijų dydį.

L. Petraitienė sako, kad diskusija Kontrolės komitete dėl etato pradėta todėl, kad vėliau nebūtų pasakyta, jog pavėluotai kreiptasi dėl lėšų.

A. Staponkienė mano, kad kuo daugiau bus kontrolierių, tuo bus daugiau skaidrumo ir pagerės darbų kokybė kontroliuojamose įmonėse. Siūlo pritarti komiteto pasiūlymui.

A. Šulcas siūlo pritarti ataskaitai ir nepritarti protokoliniam pavedimui. Sutinka, kad jis turėtų būti adresuotas ne Savivaldybės administracijai. Be to mano, kad yra pakankamai kontroliuojančiųjų.

N. Puteikienė sako, kad kontrolieriai ne tik kontroliuoja, bet ir analizuoja Savivaldybės administracijos silpnąsias vietas.

T. Fedotova sako, kad frakcija pritaria, jog pirmiausia reikia išsiaiškinti, ar reikia papildomo etato.

D. Kerekeš pritaria J. Simonavičiūtės nuomonei, jog kontrolierė turėtų pati teikti pagrindimą dėl papildomo etato, nes Savivaldybės administracija negali vertinti Kontrolieriaus darbų.

A. Barbšys sako, kad biudžetą planuoja ir ruošia Savivaldybės administracija. Savivaldybės administracijos prašoma analizuoti ne etatų skaičių, o surasti papildomų lėšų.

V. Grubliauskas siūlo apsispręsti dėl pritarimo siūlomam protokoliniam pavedimui. Balsavimu (už – 18, prieš – 7, susilaikė – 4) pritarta Kontrolės komiteto siūlomam protokoliniam pavedimui.

V. Grubliauskas siūlo apsispręsti dėl techninės klaidos sprendimo projekto pavadinime pataisymo. Bendru sutarimu pritarta siūlymui.

NUSPRĘSTA:

1.1. Pritarti sprendimo projektui (su pakeitimu). Priimti sprendimą dėl pritarimo Klaipėdos miesto savivaldybės kontrolės ir audito tarnybos 2014 metų veiklos ataskaitai:

„1. Pritarti Klaipėdos miesto savivaldybės kontrolės ir audito tarnybos 2014 metų veiklos ataskaitai (pridedama).

2. Skelbti šį sprendimą Klaipėdos miesto savivaldybės interneto svetainėje.“

1.2. Priimti protokolinį pavedimą (už – 18, prieš – 7, susilaikė – 4): „Pavesti Klaipėdos miesto savivaldybės administracijai išanalizuoti galimybę nuo liepos 1 d. didinti Kontrolės ir audito tarnyboje etatų skaičių viena specialisto pareigybe (esant didelėms Tarnybos darbo krūvio apimtims), skiriant lėšas iš viršplaninių biudžeto pajamų, ir pateikti Tarybai sprendimo projektą dėl papildomo etato įvedimo. Nesant galimybei skirti lėšas iš viršplaninių biudžeto pajamų numatyti finansavimą papildomiems etatams ruošiant 2016 metų biudžetą.“

BALSUOTA: už – 30, prieš – 0, susilaikė – 0.

2. SVARSTYTA. Gyvenamųjų teritorijų tarp Tilžės g., Baltikalnio g., Gluosnių g., kitų detaliai suplanuotų teritorijų ir Kooperacijos g., Klaipėdoje, detaliojo plano koncepcijos patvirtinimas.

Pranešėja – M. Žekonytė, Urbanistikos skyriaus vedėja. Aiškina, kad detaliojo plano tikslai – nustatyti planuojamos teritorijos naudojimo ir užstatymo kokybinius ir kiekybinius parametrus, tvarkymo ir naudojimo režimą; suformuoti žemės sklypus, žemės juostas komunikaciniams koridoriams ir susisiekimo komunikacijoms, inžinerinės ir miesto infrastruktūros plėtrai; nustatyti užstatymo, erdvių, socialinės infrastruktūros išdėstymo principus ir teritorijų naudojimo tipus; numatyti vietas vaikų žaidimų, sporto, šunų vedžiojimo ir šiukšlių konteinerių aikštelėms.

Informuoja, kad komitete iš A. Grublio gavo pasiūlymą papildyti Strateginės plėtros planą Transporto sistemos išvystymo priemone.

T. Meškinis mano, jei bus suintensyvintas eismas Baltikalnio gatve, kadangi gatvė yra siaura ir namai seni, gyventojai nebegalės ten gyventi ir reikės spręsti jų iškeldinimo klausimą.

M. Žekonytė sako, kad gatvės intensyvinimas yra numatytas strateginiuose dokumentuose.

S. Gentvilas sako, kad ši koncepcija gyventojų gyvenimo kokybės nepablogins. Ragina pritarti koncepcijai.

NUSPRĘSTA. Pritarti sprendimo projektui. Priimti sprendimą dėl gyvenamųjų teritorijų tarp Tilžės g., Baltikalnio g., Gluosnių g., kitų detaliai suplanuotų teritorijų ir Kooperacijos g., Klaipėdoje, detaliojo plano koncepcijos patvirtinimo:

„1. Patvirtinti gyvenamųjų teritorijų tarp Tilžės g., Baltikalnio g., Gluosnių g., kitų detaliai suplanuotų teritorijų ir Kooperacijos g., Klaipėdoje, detaliojoplano koncepciją (pridedama – brėžinys ir aiškinamasis raštas).

2. Skelbti šį sprendimą Klaipėdos miesto savivaldybės interneto svetainėje.

Šis sprendimas gali būti skundžiamas ikiteismine tvarka Valstybinei teritorijų planavimo ir statybos inspekcijai prie Aplinkos ministerijos.“

BALSUOTA: už – 27, prieš – 2, susilaikė – 1.

3. SVARSTYTA. Klaipėdos miesto savivaldybės tarybos 2013 m. birželio 27 d. sprendimo Nr. T2-158 „Dėl Neįgaliųjų reikalų tarybos nuostatų patvirtinimo“ pakeitimas.

Pranešėja – A. Liesytė, Socialinės paramos skyriaus vedėja. Aiškina, kad sprendimo projektas teikiamas siekiant, kad Neįgaliųjų reikalų tarybos nuostatai atitiktų šiuo metu galiojančius Klaipėdos miesto savivaldybės veiklos reglamente patvirtintus komitetų pavadinimus ir atsižvelgiant į Klaipėdos miesto savivaldybės tarybos sekretoriaus raštą, kad Neįgaliųjų reikalų tarybos sekretoriaus pareigas atlieka Savivaldybės administracijos direktoriaus paskirtas valstybės tarnautojas arba darbuotojas, dirbantis pagal darbo sutartį.

Pertrauka klausimo svarstyme.

R. Taraškevičius sako, kad sprendimo projektas Tarybai iš esmės nebuvo pristatytas, o pristatytas buvo tik papildymas.

A. Liesytė sako, kad sprendimo projektu siūloma pakeisti 9.4 papunktį, kuriame keičiasi

komitetų pavadinimai. Atsižvelgiant į 2015-04-27 Klaipėdos miesto savivaldybės tarybos sekretoriato raštą, siūloma pakeisti 16 punktą ir jį išdėstyti taip:

„16. Neįgaliųjų reikalų tarybos sekretoriaus pareigas atlieka Savivaldybės administracijos direktoriaus paskirtas valstybės tarnautojas arba darbuotojas, dirbantis pagal darbo sutartį.“

V. Grubliauskas siūlo apsispręsti dėl pritarimo Savivaldybės administracijos siūlomam pakeitimui. Bendru sutarimu pritarta siūlymui.

NUSPRĘSTA. Pritarti sprendimo projektui (su pakeitimu). Priimti sprendimą dėl Klaipėdos miesto savivaldybės tarybos 2013 m. birželio 27 d. sprendimo Nr. T2-158 „Dėl Neįgaliųjų reikalų tarybos nuostatų patvirtinimo“ pakeitimo:

„1. Pakeisti Neįgaliųjų reikalų tarybos nuostatus, patvirtintus Klaipėdos miesto savivaldybės tarybos 2013 m. birželio 27 d. sprendimu Nr. T2-158 „Dėl Neįgaliųjų reikalų tarybos nuostatų patvirtinimo“:

1.1. pakeisti 9.4 papunktį ir jį išdėstyti taip:

„9.4. po 1 atstovą – Savivaldybės tarybos Sveikatos ir socialinių reikalų, Kultūros, švietimo ir sporto bei Miesto ūkio ir aplinkosaugos komitetai.“;

1.2. pakeisti 16 punktą ir jį išdėstyti taip:

„16. Neįgaliųjų reikalų tarybos sekretoriaus pareigas atlieka Savivaldybės administracijos direktoriaus paskirtas valstybės tarnautojas arba darbuotojas, dirbantis pagal darbo sutartį.“

2. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

BALSUOTA: už – 28, prieš – 0, susilaikė – 0.

4. SVARSTYTA. Klaipėdos miesto savivaldybės tarybos 2014 m. sausio 30 d. sprendimo Nr. T2-3 „Dėl Šeimos tarybos nuostatų patvirtinimo“ pakeitimas.

Pranešėja – A. Liesytė, Socialinės paramos skyriaus vedėja. Aiškina, kad sprendimo projektas teikiamas siekiant, kad Šeimos tarybos nuostatai atitiktų šiuo metu galiojančius Klaipėdos miesto savivaldybės veiklos reglamente patvirtintus komitetų pavadinimus.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2014 m. sausio 30 d. sprendimo Nr. T2-3 „Dėl Šeimos tarybos nuostatų patvirtinimo“ pakeitimo:

1. Pakeisti Šeimos tarybos nuostatų, patvirtintų Klaipėdos miesto savivaldybės tarybos 2014 m. sausio 30 d. sprendimu Nr. T2-3 „Dėl Šeimos tarybos nuostatų patvirtinimo“, 10.4 papunktį ir jį išdėstyti taip:

„10.4. po 1 atstovą – Savivaldybės tarybos Sveikatos ir socialinių reikalų, Kultūros, švietimo ir sporto, Miesto ūkio ir aplinkosaugos, Finansų ir ekonomikos ir Miesto plėtros ir strateginio planavimo komitetai.“

2. Skelbti šį sprendimą Teisės aktų registre ir Klaipėdos miesto savivaldybės interneto svetainėje.

BALSUOTA: už – 29, prieš – 0, susilaikė – 0.

5. SVARSTYTA. Klaipėdos miesto savivaldybės tarybos 2014 m. liepos 31 d. sprendimo Nr. T2-156 „Dėl Klaipėdos miesto nevyriausybinių organizacijų tarybos nuostatų patvirtinimo“ pakeitimas.

Pranešėja – A. Liesytė, Socialinės paramos skyriaus vedėja. Aiškina, kad sprendimo projektas teikiamas siekiant, kad Klaipėdos miesto nevyriausybinių organizacijų tarybos nuostatai atitiktų šiuo metu galiojančius Klaipėdos miesto savivaldybės veiklos reglamente patvirtintus komitetų pavadinimus.

Prašo, atsižvelgiant į Vyriausybės atstovo Klaipėdos apskrityje institucijos pastabą, leisti pakoreguoti Klaipėdos miesto nevyriausybinių organizacijų tarybos nuostatų 9 punktą ir jį išdėstyti taip:

„9. NVO tarybą iš 18 narių 2 metų laikotarpiui tvirtina Savivaldybės taryba. NVO taryba sudaroma pariteto principu: pusė narių atstovauja savivaldybės institucijoms ir įstaigoms, kita pusė – nevyriausybinėms organizacijoms, veikiančioms savivaldybės teritorijoje.“

G. Čepas informuoja, kad praėjusios kadencijos Tarybos nariai, deleguoti į Klaipėdos miesto nevyriausybinių organizacijų tarybą, praktiškai nedalyvaudavo posėdžiuose.

NUSPRĘSTA. Pritarti sprendimo projektui (su pakeitimu). Priimti sprendimą dėl Klaipėdos miesto savivaldybės tarybos 2014 m. liepos 31 d. sprendimo Nr. T2-156 „Dėl Klaipėdos miesto nevyriausybinių organizacijų tarybos nuostatų patvirtinimo“ pakeitimo:

„1. Pakeisti Klaipėdos miesto nevyriausybinių organizacijų tarybos nuostatus, patvirtintus Klaipėdos miesto savivaldybės tarybos 2014 m. liepos 31 d. sprendimu Nr. T2‑156 „Dėl Klaipėdos miesto nevyriausybinių organizacijų tarybos nuostatų patvirtinimo“:

1.1. pakeisti 9 punktą ir jį išdėstyti taip:

„9. NVO tarybą iš 18 narių 2 metų laikotarpiui tvirtina Savivaldybės taryba. NVO taryba sudaroma pariteto principu: pusė narių atstovauja savivaldybės institucijoms ir įstaigoms, kita pusė – nevyriausybinėms organizacijoms, veikiančioms savivaldybės teritorijoje.“;

1.2. pakeisti 10.2 papunktį ir jį išdėstyti taip:

„10.2. Savivaldybės tarybos Sveikatos ir socialinių reikalų, Kultūros, švietimo ir sporto, Finansų ir ekonomikos, Miesto ūkio ir aplinkosaugos, Miesto plėtros ir strateginio planavimokomitetai deleguoja po 1 atstovą;“.

2. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

BALSUOTA: už – 29, prieš – 0, susilaikė – 0.

6. SVARSTYTA. Nepanaudotų lėšų, skirtų piniginei socialinei paramai, naudojimo kitai socialinei paramai finansuoti tvarkos aprašo patvirtinimas.

Pranešėja – A. Liesytė, Socialinės paramos skyriaus vedėja. Aiškina, kad sprendimo projektu siekiama nustatyti, kad nepanaudotos savivaldybių biudžeto lėšos piniginei socialinei paramai skaičiuoti ir mokėti, atsižvelgiant į poreikį, pirmiausia būtų naudojamos kitai socialinei paramai, socialinių paslaugų plėtrai, paslaugų kokybės, administravimo gerinimui ar kitoms priemonėms, mažinančioms socialinę atskirtį.

J. Skrabulienė informuoja, kad Sveikatos ir socialinių reikalų komitetas sprendimo projektui pritarė bendru sutarimu.

R. Taraškevičius informuoja, kad Finansų ir ekonomikos komitetas sprendimo projektui pritarė, siūlo pritarti ir Tarybai.

S. Liekis siūlo pritarti sprendimo projektui.

NUSPRĘSTA. Pritarti sprendimo projektui. Priimti sprendimą dėl Nepanaudotų lėšų, skirtų piniginei socialinei paramai, naudojimo kitai socialinei paramai finansuoti tvarkos aprašo patvirtinimo:

„1. Patvirtinti Nepanaudotų lėšų, skirtų piniginei socialinei paramai, naudojimo kitai socialinei paramai finansuoti tvarkos aprašą (pridedama).

2. Įpareigoti Klaipėdos miesto savivaldybės administracijos direktorių kontroliuoti šiuo sprendimu patvirtinto Nepanaudotų lėšų, skirtų piniginei socialinei paramai, naudojimo kitai socialinei paramai finansuoti tvarkos aprašo vykdymą.

3. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

BALSUOTA: už – 28, prieš – 0, susilaikė – 1.

7. SVARSTYTA. Klaipėdos miesto savivaldybės tarybos 2004 m. gegužės 27 d. sprendimo Nr. 1-217 „Dėl Kultūros ir meno tarybos nuostatų patvirtinimo“ pakeitimas.

Pranešėjas – N. Lendraitis, Kultūros skyriaus vedėjas. Aiškina, kad sprendimo projektu siūloma Kultūros ir meno tarybos nuostatų 7 punkte nustatyti, kad taryba sudaroma Tarybos kadencijos laikotarpiui.

Informuoja, kad sprendimo projektui pritarė Kultūros, švietimo ir sporto komitetas.

R. Didžiokas sako, kad buvo komiteto įrašas pavesti Savivaldybės administracijai patobulinti nuostatus.

N. Lendraitis sako, jei bus matyti, kad nuostatus reikia tobulinti, jie tikrai bus tobulinami.

A. Cesiulis sako, kad komitetui iki rugsėjo mėnesio reikėtų padirbėti prie šio dokumento, atkreipiant dėmesį į Kultūros viceministro nurodytas papildomas funkcijas.

N. Puteikienė mano, kad nuostatai neatitinka ministro patvirtintų pavyzdinių nuostatų. Miesto visuomeninės tarybos ne pačios išsirenka pirmininkus, o skiria valdančioji dauguma Taryboje. Lietuvos Respublikos kultūros ministro patvirtintuose pavydiniuose nuostatuose nurodoma, jog šios tarybos yra tik patariamojo pobūdžio, tačiau Klaipėdos kultūros ir meno taryba netgi turi teisę skirstyti projektinius pinigus.

R. Didžiokas sako, kad reikia sugrįžti prie nuostatų ir juos nagrinėti iš esmės. Siūlo priimti protokolinį pavedimą Savivaldybės administracijai per du mėnesius išnagrinėti galimybę patobulinti nagrinėjamos tarybos nuostatus, atsižvelgiant į Lietuvos Respublikos kultūros ministro patvirtintus pavyzdinius nuostatus.

A. Šulcas prašo Savivaldybės administracijos paruošti išvadas dėl nuostatų teisėtumo ir Lietuvos Respublikos kultūros ministro įsakymo imperativumo.

N. Laužikienė sako, kad ministro įsakymu patvirtinti pavyzdiniai nuostatai yra tik pavyzdiniai, todėl Taryba gali jais ir vadovautis, ir nesivadovauti. Kultūros ir meno taryba neskirsto lėšų.

V. Grubliauskas dėl protokolinio pavedimo aiškina, kad yra tvarka, kaip ir kada jie yra teikiami ir šios tvarkos siūlo laikytis.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2004 m. gegužės 27 d. sprendimo Nr. 1-217 „Dėl Kultūros ir meno tarybos nuostatų patvirtinimo“ pakeitimo:

„1. Pakeisti Kultūros ir meno tarybos nuostatų, patvirtintų Klaipėdos miesto savivaldybės tarybos 2004 m. gegužės 27 d. sprendimu Nr. 1-217 „Dėl Kultūros ir meno tarybos nuostatų patvirtinimo“, 7 punktą ir jį išdėstyti taip:

„7. Kultūros ir meno tarybą iš 11 narių tvirtina Klaipėdos miesto savivaldybės taryba savo kadencijos laikotarpiui.“

2. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

BALSUOTA: už – 24, prieš – 0, susilaikė – 5.

Pertrauka.

8. SVARSTYTA. Klaipėdos miesto savivaldybės tarybos 2004 m. birželio 23 d. sprendimo Nr. 1-274 „Dėl viešojo tualeto Kopų g. 1A, Melnragėje, paslaugų teikimo tarifų nustatymo“ pakeitimas

Pranešėja – I. Šakalienė, Miesto tvarkymo skyriaus vedėja. Aiškina, kad sprendimo projekto tikslas – suvienodinti viešojo tualeto Kopų g. 1A, Melnragėje teikiamų paslaugų tarifą su mieste esančių viešųjų tualetų teikiamų paslaugų kainomis. Padidinti viešojo tualeto Kopų g. 1A, Melnragėje paslaugų teikimo tarifą, kad užtikrinti Savivaldybės biudžeto lėšų mažesnį panaudojimą dėl padidėjusios minimalios mėnesinės algos.

Informuoja, kad Finansų ir ekonomikos komitetas sprendimo projektui pritarė be pastabos, Miesto ūkio ir aplinkosaugos – su pastaba: „Dušo paslaugos tarifą nustatyti 1,50 Eur“.

V. Titovas sako, kad pajūrio zonoje tualetas turėtų būti nemokamas. Siūlo priimti protokolinį pavedimą, kad tualeto išlaikymui lėšos būtų skiriamos iš biudžeto.

A. Barbšys mano, kad visi tualetai paplūdimiuose turėtų būti nemokami, siūlomam dušo paslaugos tarifui – pritaria.

V. Čepas mano, kad šį klausimą turėtų spręsti ne Taryba, o Savivaldybės administracijos specialistai.

A. Vaišvila sako, kad Miesto ūkio ir aplinkosaugos komitetas vienbalsiai pritarė dušo paslaugos tarifo mažinimui.

V. Anužis mano, kad tualetai paplūdimiuose turėtų būti nemokami. Taip pat kompleksiškai turi būti sprendžiamas klausimas dėl sanitarinių paslaugų teikimo Klaipėdos mieste. Siūlo protokolinį pavedimą: „Pavesti Savivaldybės administracijai išnagrinėti galimybę suplanuoti tipines aikšteles Klaipėdos miesto paplūdimiuose socialinės paskirties objektų statybai. Aikštelės turėtų būti su inžinerine infrastruktūra: kanalizacija, vandentiekiu, elektra, privažiavimo keliais ir kita. Pastatuose privalomai turėtų būti įrenti viešieji tualetai, dušai. Tuose pastatuose galėtų būti įrengtos ir kitos komercinės paskirties patalpos. Savivaldybė įrengtų visą inžinerinę infrastruktūrą, o veiklą vykdytų privatūs subjektai.“

V. Plečkaitis mano, kad tualetas turėtų būti mokamas.

J. Simonavičiūtė sako, kad yra ruošiamas miesto specialusis planas. Jį patvirtinus, bus ruošiama programa ir joje bus numatytos visos galimybės – ką kur galima daryti. Atskiro protokolinio pavedimo siūlo nepriimti. Siūlo pritarti pateiktam sprendimo projektui.

N. Puteikienė siūlo tualetą palikti nemokamą ir įpareigoti Savivaldybės įmonę, prižiūrinčia tualetus, užtikrinti juose tvarką.

L. Petraitienė pritaria V. Anužio siūlymui.

A. Šulcas pritaria sprendimo projekte nurodytiems įkainiams. Protokoliniam pavedimui nepritaria, nes jame išdėstyti siūlymai yra priskiriami ne savivaldos kompetencijai.

R. Taraškevičius sako, kad Tarybos nariai norėdami keisti tarifus, turėjo pateikti Tarybai alternatyvius sprendimo projektus.

V. Titovas siūlo nepritarti šiam sprendimo projektui ir siūlo ruošti naują.

A. Vaišvila siūlo pritarti sprendimo projektui, atsižvelgiant į komiteto pastabą dėl dušo tarifo sumažinimo.

G. Čepas sako, kad Savivaldybės įmonė „Klaipėdos paplūdimiai“ tualetų išlaikymui iš biudžeto gauna labai didelius pinigus, todėl teigti, kad tualetai yra nemokami, negalima. Be to, sprendimo projektu, už tualetų priežiūrą siūloma mokėti ir gyventojams.

V. Grubliauskas siūlo apsispręsti dėl pritarimo V. Anužio siūlomam protokoliniam pavedimui. Balsuota (už – 15, prieš – 12, susilaikė – 3). V. Grubliauskas, posėdžio pirmininkas, balsavo – „susilaikė“, todėl protokoliniam pavedimui – nepritarta.

V. Grubliauskas siūlo apsispręsti dėl pritarimo Miesto ūkio ir aplinkosaugos komiteto siūlymui nustatyti 1,50 Eur dušo paslaugos tarifą. Balsavimu (už – 22, prieš – 5, susilaikė – 2) pritarta siūlymui.

NUSPRĘSTA. Pritarti sprendimo projektui (su pakeitimu). Priimti sprendimą dėl Klaipėdos miesto savivaldybės tarybos 2004 m. birželio 23 d. sprendimo Nr. 1-274 „Dėl viešojo tualeto Kopų g. 1A, Melnragėje, paslaugų teikimo tarifų nustatymo“ pakeitimo:

„1. Pakeisti Klaipėdos miesto savivaldybės tarybos 2004 m. birželio 23 d. sprendimą Nr. 1‑274 „Dėl viešojo tualeto Kopų g. 1A, Melnragėje, paslaugų teikimo tarifų nustatymo“:

1.1. pakeisti trečiąją pastraipą ir ją išdėstyti taip:

„- tualeto – 0,30 Eur;“;

1.2. pakeisti ketvirtąją pastraipą ir ją išdėstyti taip:

 „- dušo – 1,50 Eur.“

2. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

BALSUOTA: už – 20, prieš – 8, susilaikė – 1.

9. SVARSTYTA. Atleidimas nuo nekilnojamojo turto mokesčio mokėjimo.

Pranešėjas – D. Jeruševičius, Mokesčių skyriaus vedėjas. Aiškina, kad sprendimo projekto tikslas – priimti sprendimą dėl nekilnojamojo turto mokesčio lengvatų suteikimo asmenims, vykdantiems veiklą, skatinančią turizmą, veiklą, susijusią su menu ir dailiaisiais amatais Klaipėdos miesto istorinėse dalyse (Senamiestyje ir Centre).

Informuoja, kad Finansų ir ekonomikos komitetas sprendimo projektui pritarė.

R. Didžiokas mano, kad visiems senamiesčio verslininkams, turintiems teisę į lengvatą, lengvata turėtų būti suteikiama vienu sprendimu.

NUSPRĘSTA. Pritarti sprendimo projektui. Priimti sprendimą dėl atleidimo nuo nekilnojamojo turto mokesčio mokėjimo:

„atleisti savivaldybės biudžeto sąskaita:

1. UAB „UOSTAMIESČIO VERSLAS“ (kodas 141512090), kurios nuosavybės teise priklausančiose patalpose Klaipėdos miesto istorinėje dalyje vykdoma meno kūrinių galerijų veikla, adresu: Danės g. 9, Klaipėda, nuo 681,19 Eur nekilnojamojo turto mokesčio, kurį sudaro 100 proc. apskaičiuotos sumos, mokėjimo už 2014 metus;

2. UAB „Klaipėda Tours“ (kodas 302822175), vykdančią turizmo agentūros veiklą Klaipėdos miesto istorinėje dalyje, adresu: Turgaus g. 2-17, Klaipėda, nuo 283,83 Eur nekilnojamojo turto mokesčio, kurį sudaro 50 proc. deklaruotos sumos, mokėjimo už 2014 metus;

3. UAB „Tiltų baras“ (kodas 302573083), vykdančią lauko kavinės veiklą Klaipėdos miesto istorinėje dalyje, adresu: Tiltų g. 15, Klaipėda, nuo 171,46 Eur nekilnojamojo turto mokesčio, kurį sudaro 50 proc. deklaruotos sumos, mokėjimo už 2014 metus.“

BALSUOTA: už – 27, prieš – 2, susilaikė – 1.

10. SVARSTYTA. Atleidimas nuo vietinės rinkliavos.

Pranešėjas – D. Jeruševičius, Mokesčių skyriaus vedėjas. Aiškina, kad sprendimo projektu siūloma atleisti Joninių, Žolinių šventinių mugių sertifikuotus prekybininkus ir paslaugų teikėjus ir prekybininkus gėlėmis, žolynais ir vaistažolėmis bei liaudies amatininkų mugių, vyksiančių atplaukus kruiziniams laivams dienomis, sertifikuotus prekybininkus ir paslaugų teikėjus nuo vietinės rinkliavos už leidimų prekiauti ar teikti paslaugas išdavimą.

Informuoja, kad Finansų ir ekonomikos komitetas sprendimo projektui pritarė.

NUSPRĘSTA. Pritarti sprendimo projektui. Priimti sprendimą dėl atleidimo nuo vietinės rinkliavos:

„1. Atleisti nuo vietinės rinkliavos už leidimų prekiauti ar teikti paslaugas išdavimą:

1.1. Joninių šventinės mugės, vyksiančios Turgaus g. (nuo Jono kalnelio iki Tiltų g.) 2015 m. birželio 23 d., sertifikuotus prekybininkus, paslaugų teikėjus ir prekybininkus gėlėmis, žolynais ir vaistažolėmis;

1.2. Žolinės šventinės mugės, vyksiančios prie Daržų g. 10, Vežėjų g. 4 ir Didžiosios Vandens g. 2 2015 m. rugpjūčio 14 d., sertifikuotus prekybininkus, paslaugų teikėjus ir prekybininkus gėlėmis, žolynais ir vaistažolėmis;

1.3. liaudies amatų mugių, vyksiančių Teatro aikštėje 2015 m. birželio 1, 2, 9, 11, 12, 15, 18, 19, 20, 24, 30, liepos 3, 4, 10, 12, 14, 16, 17, 22, 25, 29, 31, rugpjūčio 3, 4, 8, 13, 14, 17, 19, 23, 26, 27, rugsėjo 1, 4, 7, 17, 18, 21, 26 ir spalio 5 d., sertifikuotus prekybininkus ir paslaugų teikėjus.

2. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 30, prieš – 0, susilaikė – 0.

11. SVARSTYTA. 2016 metų mokestinio laikotarpio žemės mokesčio tarifų ir neapmokestinamojo žemės sklypo dydžio nustatymas.

Pranešėjas – D. Jeruševičius, Mokesčių skyriaus vedėjas. Aiškina, kad sprendimo projektu siekiama nustatyti 2016 metų mokestiniam laikotarpiui žemės mokesčio tarifus ir neapmokestinamąjį žemės sklypo dydį įstatymų nustatyta tvarka. Žemės mokesčio tarifus siūloma diferencijuoti pagal žemės sklypų naudojimo pagrindinę paskirtį ir naudojimo būdą, kaip buvo diferencijuojami Klaipėdos m. savivaldybėje 2013–2015 mokestiniais metais.

Informuoja, kad Finansų ir ekonomikos komitetas sprendimo projektui pritarė.

S. Gentvilas prašo tokio pobūdžio sprendimų projektus ateityje teikti svarstyti ir Miesto plėtros ir strateginio planavimo komitetui.

A. Barbšys sako, kad liberalai remia asmenis, turinčius mieste daug žemės. Nepritars šiam sprendimo projektui.

NUSPRĘSTA. Pritarti sprendimo projektui. Priimti sprendimą dėl 2016 metų mokestinio laikotarpio žemės mokesčio tarifų ir neapmokestinamojo žemės sklypo dydžio nustatymo:

‚1. Nustatyti 2016 metų mokestinio laikotarpio žemės mokesčio tarifus procentais nuo žemės mokestinės vertės:

1.1. pagal žemės sklypų pagrindinę naudojimo paskirtį ir naudojimo būdą:

1.1.1. žemės ūkio, išskyrus mėgėjų sodų žemės sklypų ir sodininkų bendrijų bendrojo naudojimo žemės sklypų, vandens ūkio, miškų ūkio paskirties žemei – 0,16 proc.;

1.1.2. žemės ūkio paskirties mėgėjų sodų žemės sklypams ir sodininkų bendrijų bendrojo naudojimo žemės sklypams – 0,05 proc.;

1.1.3. kitos paskirties žemei:

1.1.3.1. gyvenamosioms teritorijoms – 0,14 proc.;

1.1.3.2. komercinės paskirties objektų teritorijoms – 0,23 proc.;

1.1.3.3. pramonės ir sandėliavimo objektų teritorijoms, inžinerinės infrastruktūros teritorijoms, naudingųjų iškasenų teritorijoms, rekreacinėms teritorijoms – 0,31 proc.;

1.1.3.4. visuomeninės paskirties teritorijoms – 0,1 proc.;

1.1.4. kitai, 1.1.1–1.1.3 papunkčiuose nenurodytos pagrindinės naudojimo paskirties ir naudojimo būdo, žemei – 0,31 proc.;

1.2. bet kurios pagrindinės naudojimo paskirties ir naudojimo būdo nenaudojamai žemei – 4,0 proc.

2. Nustatyti 2016 metų mokestinio laikotarpio 7 arų neapmokestinamąjį žemės sklypo, priklausančio nuosavybės teise, dydį fiziniams asmenims, kurių šeimose mokestinio laikotarpio pradžioje nėra darbingų asmenų ir kuriems nustatytas 0–40 procentų darbingumo lygis arba kurie yra sukakę senatvės pensijos amžių ar yra nepilnamečiai.“

BALSUOTA: už – 23, prieš – 0, susilaikė – 8.

12. SVARSTYTA. Valstybinės žemės nuomos mokesčio lengvatų teikimo tvarkos aprašo patvirtinimas.

Pranešėjas – D. Jeruševičius, Mokesčių skyriaus vedėjas. Aiškina, kad sprendimo projektu siūloma patvirtinti Valstybinės žemės nuomos mokesčio lengvatų teikimo asmenims tvarkos aprašą, kuris reglamentuotų valstybinės žemės, esančios Klaipėdos miesto savivaldybės teritorijoje, nuomos mokesčio lengvatų suteikimą asmenims, vykdantiems kūno kultūros ir sporto organizacijų veiklą bei neįgaliųjų socialinių įmonių veiklą.

Informuoja, kad Finansų ir ekonomikos komitetas sprendimo projektui pritarė, tačiau pažymėjo, kad ateityje reikėtų praplėsti lengvatų gavėjų sąrašą.

A. Šulcas sako, kad ateityje reikėtų į lengvatų gavėjų sąrašą įtraukti ir kultūros, švietimo organizacijų veiklą.

NUSPRĘSTA. Pritarti sprendimo projektui. Priimti sprendimą dėl Valstybinės žemės nuomos mokesčio lengvatų teikimo tvarkos aprašo patvirtinimo:

„1. Patvirtinti Valstybinės žemės nuomos mokesčio lengvatų teikimo tvarkos aprašą (pridedama).

2. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

BALSUOTA: už – 31, prieš – 0, susilaikė – 0.

13. SVARSTYTA. Prekybos alkoholiniais gėrimais laiko apribojimas viešojo maitinimo įmonei.

Pranešėja – J. Uptienė, Licencijų, leidimų ir vartotojų teisių apsaugos skyriaus vedėja. Aiškina, kad pakartotinai teikiamas sprendimo projektas, kuriuo siūloma apriboti prekybos alkoholiniais gėrimais laiką ir leisti prekiauti alkoholiniais gėrimais nuo 8.00 val. iki 22.00 val. UAB „Bene noctes“ esančiame naktinio klubo bare (Kurpių g. 3).

Informuoja, kad sprendimo projektas buvo svarstytas Miesto plėtros ir strateginio planavimo komitete bei Sveikatos ir socialinių reikalų komitete. Miesto plėtros ir strateginio planavimo komitetas sprendimo projektui pritarė su pastaba: „Patalpoms, kurių adresu anksčiau buvo panaikinta licencija, būtų išduota tik pritarus savivaldybės tarybai.“

N. Puteikienė prašo atsižvelgti į vietos bendruomenės ir senamiesčio verslininkų interesus ir galvoti apie miesto įvaizdį. Siūlo pritarti sprendimo projektui ir balsuoti už šios įmonės licencijos ribojimą.

V. Anužis siūlo apriboti šios įmonės prekybos alkoholiniais gėrimais laiką per maksimaliai trumpą laiką.

A. Petraitis, senamiesčio bendruomenės vardu, prašo kuo skubiau apriboti įmonės veiklą, kadangi jos veikla yra žalinga visuomenei.

V. Grubliauskas prašo teisininkų patikslinti, ar galima sprendime įrašyti, kad šis sprendimas įsigaliotų nuo jo priėmimo dienos.

A. Kačalinas aiškina, kad savininkui šis sprendimas būtų taikomas, kai tik jis sužinotų apie jį. Teigia, kad tokį sprendimą būtų galima priimti.

V. Titovas sako, kad apribojus veiklą šiai įmonei, ateityje veiklą riboti reikės ir kitoms senamiestyje veikiančioms įmonėms, nes triukšmo ir nusiskundimų vis vien bus. Jei siūloma senamiesčio įmonių veiklą riboti, tuomet tikslinga koreguoti bendrąjį planą ir nustatyti, kad senamiestis – gyvenamoji zona.

T. Meškinis sako, kad ši įmonė vykdo nelabai kultūringą verslą.

V. Vareikis aiškina, kad visa problema yra ne šiame senamiesčio bare ar kitose alkoholiu prekiaujančiose įstaigose. Anksčiau licencijų išdavimo tvarka būdavo griežtesnė, nes jas tvirtindavo tarybos, dabar licencijas verslininkai gauna supaprastinta tvarka. Siūlo Klaipėdos politikams formuoti tam tikrą politiką dėl prekybos alkoholiu ribojimo. Mano, kad Lietuvos Respublikos Seimas skatina didesnę alkoholio vartojimo politiką.

V. Grubliauskas siūlo apsispręsti dėl pritarimo siūlymui koreguoti sprendimo įsigaliojimo datą. Bendru sutarimu pritarta siūlymui nustatyti, kad šis sprendimas įsigalioja nuo jo priėmimo dienos.

NUSPRĘSTA. Pritarti sprendimo projektui (su pakeitimu). Priimti sprendimą dėl prekybos alkoholiniais gėrimais laiko apribojimo viešojo maitinimo įmonei:

„1. Apriboti prekybos alkoholiniais gėrimais laiką UAB „Bene noctes“ (kodas 302584795, adresas: Minijos g. 145-18, Klaipėda) ir leisti prekiauti alkoholiniais gėrimais nuo 8.00 val. iki 22.00 val. naktinio klubobare, adresu: Kurpių g. 3, Klaipėda.

2. Nustatyti, kad šis sprendimas įsigalioja nuo jo priėmimo dienos.“

BALSUOTA: už – 30, prieš – 0, susilaikė – 1.

14. SVARSTYTA. Likviduotų dėl bankroto ir iš Juridinių asmenų registro išregistruotų įmonių skolų už vietinę rinkliavą už komunalinių atliekų surinkimą ir tvarkymą nurašymas.

Pranešėja – D. Berankienė, Aplinkos kokybės skyriaus vedėja. Aiškina, kad sprendimo projektu prašoma leisti nurašyti UAB Klaipėdos regiono atliekų tvarkymo centrui likviduotų dėl bankroto ir iš Juridinių asmenų registro išregistruotų įmonių beviltiškas skolas už vietinę rinkliavą už komunalinių atliekų surinkimą ir tvarkymą.

Informuoja, kad sprendimo projektas buvo derintas Finansų ir ekonomikos komitete, jam buvo pritarta.

NUSPRĘSTA. Pritarti sprendimo projektui. Priimti sprendimą dėl likviduotų dėl bankroto ir iš Juridinių asmenų registro išregistruotų įmonių skolų už vietinę rinkliavą už komunalinių atliekų surinkimą ir tvarkymą nurašymo:

„leisti UAB Klaipėdos regiono atliekų tvarkymo centrui nurašyti likviduotų dėl bankroto ir iš Juridinių asmenų registro išregistruotų įmonių beviltiškas skolas už vietinę rinkliavą už komunalinių atliekų surinkimą ir tvarkymą (priedas).“

BALSUOTA: už – 29, prieš – 0, susilaikė – 2.

15. SVARSTYTA. Mirusių asmenų beviltiškų skolų už vietinę rinkliavą už komunalinių atliekų surinkimą ir tvarkymą nurašymas.

Pranešėja – D. Berankienė, Aplinkos kokybės skyriaus vedėja. Aiškina, kad tarybos sprendimo projektu prašoma leisti nurašyti UAB Klaipėdos regiono atliekų tvarkymo centrui mirusių asmenų beviltiškas vietinės rinkliavos už komunalinių atliekų surinkimą ir tvarkymą skolas.

 NUSPRĘSTA. Pritarti sprendimo projektui. Priimti sprendimą dėl mirusių asmenų beviltiškų skolų už vietinę rinkliavą už komunalinių atliekų surinkimą ir tvarkymą nurašymo:

„leisti UAB Klaipėdos regiono atliekų tvarkymo centrui nurašyti mirusių asmenų beviltiškas skolas už vietinę rinkliavą už komunalinių atliekų surinkimą ir tvarkymą (priedas).“

BALSUOTA: už – 24, prieš – 1, susilaikė – 1.

Pertrauka.

16. SVARSTYTA. Reguliariojo reiso vietinio (miesto ir priemiestinio) susisiekimo maršruto autobuso apipavidalinimo tvarkos aprašo patvirtinimas.

Pranešėjas – R. Mockus, Transporto skyriaus vedėjas. Aiškina, kad sprendimo projektu siekiama nustatyti keleivinio kelių transporto priemonių, kuriomis vežami keleiviai reguliariaisiais reisais vietinio (miesto ir priemiestinio) autobuso maršrutais, apipavidalinimo principus ir būdus.

Informuoja kad sprendimo projektą svarstė Finansų ir ekonomikos bei Miesto ūkio ir aplinkosaugos komitetai. Finansų ir ekonomikos komitetas sprendimo projektui nepritarė. Svarstant sprendimo projektą komitetuose išsiskyrė Tarybos narių nuomonės dėl autobuso apipavidalinimo. Kadangi nuomonės išsiskyrė, Savivaldybės administracija mano, kad autobuso spalvinės kombinacijos klausimą dar reiktų apsvarstyti Kolegijoje, o tik tada Savivaldybės administracijos direktorius, atsižvelgdamas į Kolegijos rekomendacijas, patvirtintų spalvas. Tam reikėtų koreguoti pateikto sprendimo projekto Reguliariojo reiso vietinio (miesto ir priemiestinio) susisiekimo maršruto autobuso apipavidalinimo tvarkos aprašo:

 5 punktą ir visą punktą išdėstyti taip:

„5. Reguliariojo reiso vietinio (miesto ir priemiestinio) susisiekimo maršruto autobuso priekyje, gale ir šonuose gali būti įkomponuojamas vežėjo pavadinimas ir firminis ženklas. Prie reguliariojo reiso vietinio (miesto) susisiekimo maršruto autobuso priekinių durų turi būti įkomponuotas Klaipėdos miesto herbas, kurio išdėstymo vietą ir dydį nustato Klaipėdos miesto savivaldybės administracijos direktorius.“;

8 punktą ir visą punktą išdėstyti taip:

,,8. Reguliariojo reiso vietinio (miesto ir priemiestinio) susisiekimo maršruto autobusų spalvų kombinacijas nustato Klaipėdos miesto savivaldybės administracijos direktorius“.

R. Taraškevičius sako, kad komitetas iš esmės pritarė siūlymui, jog autobusų spalvos turi būti vienodos, tačiau mano, kad spalvų parinkimo klausimą turi spręsti Taryba.

L. Kavaliauskas mano, kad pateiktas autobusų apipavidalinimo dizainas – senamadiškas.

V. Anužis sako, kad vežėjams ir vartotojams brangiai atsieis autobusų perdažymas, ir kiek dažnai juos reikės perdažyti, yra neaišku.

A. Barbšys abejoja, ar nebus diskriminacijos tarp 3 vežėjų, nes Klaipėdos autobusų parkui reikės perdažyti tik puse autobusų, kadangi pusė jų turimų autobusų – ekologiški.

N. Puteikienė mano, kad šį klausimą taip pat reikėtų apsvarstyti ir Kultūros, švietimo ir sporto komitete, kadangi yra kalbama apie įvaizdį.

A Barbšys mano, kad šį sprendimo projektą reikia dar kartą apsvarstyti komitetuose, taip pat teikti svarstyti ir Kolegijai. Siūlo atidėti sprendimo projektą.

A. Šulcas siūlo šiandien patvirtinti tvarką, o maršrutinių autobusų spalvų kombinacijas pavesti nustatyti Klaipėdos miesto savivaldybės administracijos direktoriui.

L. Petraitienė sako, kad nudažius autobusus, tačiau neprižiūrint miesto gatvių, miesto įvaizdis nebus geresnis, nes autobusai bus purvini. Siūlo sistemingai palaipsniui perdažyti autobusus, o ne visus iškart.

T. Meškinis mano, kad visi autobusai (ir ekologiški) turi būti nudažyti vienodomis spalvomis. Taip pat mano, kad nereikėtų nuvertinti miesto herbo ir vėliavos, ženklinant jais autobusų. Miesto įvaizdžio tokie autobusai, o ypač purvini, tikrai nepagerins.

V. Čepas siūlo pritarti sprendimo projektui, nes su jo priėmimu bus pradėtas gerinti miesto estetinis įvaizdis.

V. Anužis siūlo nutraukti diskusijas ir pereiti prie balsavimo.

V. Plečkaitis mano, kad spalvos parinkimo klausimą turi spręsti Taryba. Balsuos už sprendimo projektą, išskyrus spalvų nustatymą.

V. Grubliauskas siūlo apsispręsti dėl pritarimo siūlymui atidėti klausimo svarstymą. Balsavimu (už – 8, prieš – 19, susilaikė – 1) siūlymui nepritarta.

V. Grubliauskas siūlo apsispręsti dėl pritarimo Savivaldybės administracijos pateiktiems apibendrintiems pakeitimams. Balsavimu (už – 20, prieš – 8, susilaikė – 2) pritarta siūlomiems pakeitimams.

NUSPRĘSTA. Pritarti sprendimo projektui (su pakeitimu). Priimti sprendimą dėl Reguliariojo reiso vietinio (miesto ir priemiestinio) susisiekimo maršruto autobuso apipavidalinimo tvarkos aprašo patvirtinimo:

„1. Patvirtinti Reguliariojo reiso vietinio (miesto ir priemiestinio) susisiekimo maršruto autobuso apipavidalinimo tvarkos aprašą (pridedama).

2. Pripažinti netekusiu galios Klaipėdos miesto tarybos 1999 m. gruodžio 23 d. sprendimo Nr. 255 „Dėl keleivinio kelių transporto priemonių apipavidalinimo tvarkos patvirtinimo“ 1 punktą.

3. Pavesti Klaipėdos miesto savivaldybės administracijai iki 2016 m. birželio 30 d. parengti tarybos sprendimo projektą dėl Klaipėdos miesto maršrutinio taksi ir lengvojo automobilio taksi apipavidalinimo tvarkos aprašų patvirtinimo.

4. Nustatyti, kad šis sprendimas įsigalioja 2016 m. sausio 1 d.

5. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

BALSUOTA: už – 22, prieš – 7, susilaikė – 1.

17. SVARSTYTA. Pritarimas Partnerystės sutarties projektui.

Pranešėja – E. Deltuvaitė, Tarptautinių ryšių, verslo plėtros ir turizmo skyriaus vedėja. Aiškina, kad šiuo sprendimo projektu yra siekiama gauti Klaipėdos miesto savivaldybės tarybos pritarimą Partnerystės sutarties tarp Ščecino miesto ir Klaipėdos miesto projektui. Sutartyje numatomi abiejų šalių siekiai tęsti ir stiprinti bendradarbiavimą tarp miestų.

A. Barbšys pritaria bendradarbiavimui tarp miestų.

S. Gentvilas informuoja, kad komitetas sprendimo projektui pritarė, siūlo pritarti ir Tarybai.

NUSPRĘSTA. Pritarti sprendimo projektui. Priimti sprendimą dėl pritarimo Partnerystės sutarties projektui:

„1. Pritarti Partnerystės sutarties tarp Ščecino miesto (Lenkijos Respublika) ir Klaipėdos miesto (Lietuvos Respublika) projektui (pridedama).

2. Įgalioti Klaipėdos miesto savivaldybės mero pavaduotoją Juditą Simonavičiūtę pasirašyti šio sprendimo 1 punkte nurodytą sutartį.“

BALSUOTA: už – 27, prieš – 0, susilaikė – 2.

18. SVARSTYTA. Klaipėdos miesto savivaldybės administracijos direktoriaus pavadavimas.

Pranešėja – J. Grigaitienė, personalo skyriaus vedėja. Aiškina, kad sprendimo projektas teikiamas, siekiant užtikrinti sklandų Klaipėdos miesto savivaldybės administracijos darbą Klaipėdos miesto savivaldybės administracijos direktoriui negalint eiti pareigų, parengtas savivaldybės tarybos sprendimo projektas dėl Klaipėdos miesto savivaldybės administracijos direktoriaus pavadavimo.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės administracijos direktoriaus pavadavimo:

„1. Pavesti Klaipėdos miesto savivaldybės administracijos direktoriaus pavaduotojai Alinai Velykienei pavaduoti Klaipėdos miesto savivaldybės administracijos direktorių, jam negalint eiti pareigų.

2. Pavesti Klaipėdos miesto savivaldybės administracijos direktoriaus pavaduotojui Aleksandrui Michailovui (Aleksandr Michailov) pavaduoti Klaipėdos miesto savivaldybės administracijos direktorių, jam ir Klaipėdos miesto savivaldybės administracijos direktoriaus pavaduotojai Alinai Velykienei negalint eiti pareigų.

3. Pripažinti netekusiu galios Klaipėdos miesto savivaldybės tarybos 2012 m. vasario
28 d. sprendimą Nr. T2-65 „Dėl Klaipėdos miesto savivaldybės administracijos direktoriaus pavadavimo“.

4. Skelbti apie šį sprendimą vietinėje spaudoje ir visą sprendimo tekstą – Klaipėdos miesto savivaldybės interneto svetainėje.“

BALSUOTA: už – 29, prieš – 0, susilaikė – 0.

19. SVARSTYTA. Atstovo delegavimas į darbo grupę magistralinio dujotiekio atšakos
Klaipėda–Kuršėnai darbams koordinuoti

Pranešėja – J. Grigaitienė, personalo skyriaus vedėja. Aiškina, kad sprendimo tikslas – deleguoti Klaipėdos miesto savivaldybės atstovą į Ministro Pirmininko darbo grupę magistralinio dujotiekio atšakos Klaipėda-Kuršėnai darbams koordinuoti.

NUSPRĘSTA. Pritarti sprendimo projektui. Priimti sprendimą dėl atstovo delegavimo į darbo grupę magistralinio dujotiekio atšakos Klaipėda–Kuršėnai darbams koordinuoti:

„deleguoti Klaipėdos miesto savivaldybės mero pavaduotoją Artūrą Šulcą į Ministro Pirmininko sudarytą darbo grupę magistralinio dujotiekio atšakos Klaipėda–Kuršėnai darbams koordinuoti.“

BALSUOTA: už – 26, prieš – 0, susilaikė – 0.

20. SVARSTYTA. Administracinės komisijos prie Klaipėdos miesto savivaldybės tarybos sudarymas.

Pranešėja – K. Vintilaitė, Viešosios tvarkos skyriaus vedėja. Aiškina, kad sprendimo projektu siūloma sudaryti nuolatinę Administracinę komisiją prie Klaipėdos miesto savivaldybės tarybos bei patvirtinti jos sudėtį. Administracinė komisija nagrinėja Lietuvos Respublikos administracinės teisės pažeidimų kodeksu jos kompetencijai priskirtas administracinių teisės pažeidimų bylas.

Informuoja, kad pagal Lietuvos Respublikos vietos savivaldos įstatymu merui suteiktus įgaliojimus, jam suteikta teisė teikti komisijos pirmininką.

V. Grubliauskas praneša, kad į šios komisijos pirmininko pareigas teikia A. Šulcą. Siūlo papildyti sprendimo projektą – įrašyti A. Šulco pavardę.

N. Puteikienė sako, kad ir šioje komisijoje nėra bendruomenių atstovų. Siūlo ateityje formuoti demokratiškesnes komisijas.

A. Šulcas sako, kad nebalsuos už šį sprendimo projektą, nes dirbti šioje komisijoje nelabai nori, kadangi tai yra sunkus darbas.

V. Čepas sako, kad šios komisijos nariai yra atsakingi už šios komisijos darbą pagal savo pareigybes, o visuomenininkai nėra už nieką atsakingi. Mano, kad komisijoje turėtų būti daugiau narių, kadangi būna sunku surinkti kvorumą. Siūlo pritarti pateiktam sprendimo projektui.

L. Girskienė siūlo Tarybos reglamentą ruošiančiai darbo grupei numatyti, kad Administracinės komisijos sudėtyje gali būti ir bendruomenių atstovai.

NUSPRĘSTA. Pritarti sprendimo projektui (su papildymu). Priimti sprendimą dėl Administracinės komisijos prie Klaipėdos miesto savivaldybės tarybos sudarymo:

1. „Sudaryti savo įgaliojimų laikui šios sudėties Administracinę komisiją prie Klaipėdos miesto savivaldybės tarybos:

pirmininkas – Artūras Šulcas, Klaipėdos miesto savivaldybės mero pavaduotojas;

pirmininko pavaduotojas – Marius Poimanskis, Klaipėdos miesto savivaldybės administracijos Viešosios tvarkos skyriaus Administracinės veiklos poskyrio vedėjas;

atsakingoji sekretorė – Larisa Kolinko, Klaipėdos miesto savivaldybės administracijos Viešosios tvarkos skyriaus Administracinės veiklos poskyrio vyresnioji specialistė;

nariai:

Nina Gendvilienė, Klaipėdos miesto savivaldybės administracijos Socialinių reikalų departamento Sveikatos apsaugos skyriaus vyriausioji inspektorė;

Julius Paulikas, VšĮ „Klaipėdos keleivinis transportas“ Teisės ir kontrolės skyriaus viršininkas;

Asta Šnepetienė, Klaipėdos miesto savivaldybės administracijos Investicijų ir ekonomikos departamento Licencijų, leidimų ir vartotojų teisių apsaugos skyriaus vyriausioji specialistė.

1. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

BALSUOTA: už – 22, prieš – 3, susilaikė – 4.

21. SVARSTYTA. Klaipėdos miesto savivaldybės tarybos 2012 m. kovo 29 d. sprendimo Nr. T2-91 „Dėl Klaipėdos miesto savivaldybės panaudai perduodamo turto sąrašo patvirtinimo“ pakeitimas.

Pranešėjas – E. Simokaitis, Turto skyriaus vedėjas. Aiškina, kad sprendimo projektu siekiama pakeisti Klaipėdos miesto savivaldybės panaudai perduodamo turto sąrašą.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2012 m. kovo 29 d. sprendimo Nr. T2-91 „Dėl Klaipėdos miesto savivaldybės panaudai perduodamo turto sąrašo patvirtinimo“ pakeitimo:

„1. Pakeisti Klaipėdos miesto savivaldybės panaudai perduodamo turto sąrašą, patvirtintą Klaipėdos miesto savivaldybės tarybos 2012 m. kovo 29 d. sprendimu Nr. T2-91 „Dėl Klaipėdos miesto savivaldybės panaudai perduodamo turto sąrašo patvirtinimo“, pagal priedą:

1.1. pakeisti 58 punktą ir jį išdėstyti nauja redakcija;

1.2. papildyti 89 punktu.

2. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 29, prieš – 0, susilaikė – 1.

22. SVARSTYTA. Klaipėdos miesto savivaldybės tarybos 2012 m. sausio 27 d. sprendimo Nr. T2-30 „Dėl Klaipėdos miesto savivaldybės nuomojamo turto sąrašo patvirtinimo“ pakeitimas.

Pranešėjas – E. Simokaitis, Turto skyriaus vedėjas. Aiškina, kad sprendimo projektu siekiama pakeisti Klaipėdos miesto savivaldybės nuomojamo turto sąrašą, papildant jį 140 punktu (Pilies g. 4 ir Pilies g. 4A).

A. Barbšys sako, kad nėra verta sudėti tiek daug lėšų į numatomą išnuomoti turtą. Prieš priimant šį sprendimą, nori pamatyti nuomos sutartį.

R. Didžiokas sako, kad nepritars šiam sprendimo projektui, nes norima išnuomoti patalpas, visiškai nesirūpinant, kas ten bus vykdoma.

V. Vareikis sako, kad didžioji dalis patalpų atiteks Mažosios Lietuvos istorijos muziejui ir ten bus įrengiama 2-ojo pasaulinio karo muziejaus ekspozicija, likusi dalis, apie 20 procentų patalpų, bus išnuomota kavinei. Siūlo neužkirsti kelio atsirasti gražiam objektui.

A. Velykienė sako, kad dalis patalpų (konferencijų salė, viešieji tualetai, kavinė) yra priskiriamos ekonominei veiklai. Ekonominei veiklai priskirtų patalpų perduoti muziejui 5 metus negalima dėl Europos Sąjungos nustatytų reikalavimų. Lengviausias ir teisingiausias būdas būtų 5 metų laikotarpiui šias patalpas išnuomoti. Po 5 metų tikimasi, kad muziejus operuos visas šias erdves ir bus vienas operatorius.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2012 m. sausio 27 d. sprendimo Nr. T2-30 „Dėl Klaipėdos miesto savivaldybės nuomojamo turto sąrašo patvirtinimo“ pakeitimo:

„1. Pakeisti Klaipėdos miesto savivaldybės nuomojamo turto sąrašą, patvirtintą Klaipėdos miesto savivaldybės tarybos 2012 m. sausio 27 d. sprendimu Nr. T2-30 „Dėl Klaipėdos miesto savivaldybės nuomojamo turto sąrašo patvirtinimo“, – papildyti 140 punktu pagal priedą.

2. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 25, prieš – 0, susilaikė – 2.

23. SVARSTYTA. Klaipėdos miesto savivaldybės tarybos 2011 m. gruodžio 22 d. sprendimo Nr. T2-401 „Dėl Klaipėdos miesto savivaldybės materialiojo turto nuomos tvarkos aprašo patvirtinimo“ pakeitimas.

Pranešėjas – E. Simokaitis, Turto skyriaus vedėjas. Aiškina, kad sprendimo projektu siekiama papildyti Klaipėdos miesto savivaldybės materialiojo turto nuomos tvarkos aprašą. Papildžius aprašą, bus sudaromos sąlygos tinkamai vykdyti koncesijos konkursus.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2011 m. gruodžio 22 d. sprendimo Nr. T2-401 „Dėl Klaipėdos miesto savivaldybės materialiojo turto nuomos tvarkos aprašo patvirtinimo“ pakeitimo:

„1. Pakeisti Klaipėdos miesto savivaldybės materialiojo turto nuomos tvarkos aprašą, patvirtintą Klaipėdos miesto savivaldybės tarybos 2011 m. gruodžio 22 d. sprendimu Nr. T2-401 „Dėl Klaipėdos miesto savivaldybės materialiojo turto nuomos tvarkos aprašo patvirtinimo“, – papildyti 28 punktu:

„28. Jeigu, vadovaujantis Lietuvos Respublikos koncesijų įstatymu, koncesijos, kuri suteikiama atviro viešo konkurso būdu, projektui įgyvendinti reikalingas savivaldybės turtasir tai numato konkurso sąlygos,koncesijos suteikimo laikotarpiu teisės į šį savivaldybės turtą koncesininkui gali būti suteikiamos be aukciono (be atskiro konkurso), sudarant su juo nuomos sutartį. Jeigu koncesijos konkurso sąlygose numatoma, kad savivaldybei bus mokamas koncesijos mokestis, tokiu atveju nuomos mokestis nustatomas 1 Eur ir įskaitomas į koncesijos mokestį.“

2. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

BALSUOTA: už – 28, prieš – 0, susilaikė – 0.

24. SVARSTYTA. Klaipėdos miesto savivaldybės tarybos 2011 m. lapkričio 24 d. sprendimo Nr. T2-378 „Dėl Klaipėdos miesto savivaldybės turto perdavimo valdyti, naudoti ir disponuoti juo patikėjimo teise tvarkos aprašo patvirtinimo“ pakeitimas.

Pranešėjas – E. Simokaitis, Turto skyriaus vedėjas. Aiškina, kad sprendimo projektas parengtas, siekiant pakeisti Klaipėdos miesto savivaldybės turto perdavimo valdyti, naudoti ir disponuoti juo patikėjimo teise tvarkos aprašą. Pakeitus aprašą, bus užtikrintas tinkamas tvarkos aprašo įgyvendinimas.

S. Gentvilas sako, kad į turto centralizavimą reikėtų eiti sparčiau. Ragina Savivaldybės administracijos direktorių biudžetiniame sektoriuje įvesti kuo greičiau normatyvus, nes akivaizdu, kad ne visos biudžetinės įstaigos sugeba gerai tvarkyti turtą kaip Savivaldybė galėtų viduje jį tvarkyti.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2011 m. lapkričio 24 d. sprendimo Nr. T2-378 „Dėl Klaipėdos miesto savivaldybės turto perdavimo valdyti, naudoti ir disponuoti juo patikėjimo teise tvarkos aprašo patvirtinimo“ pakeitimo:

„1. Pakeisti Klaipėdos miesto savivaldybės turto perdavimo valdyti, naudoti ir disponuoti juo patikėjimo teise tvarkos aprašą, patvirtintą Klaipėdos miesto savivaldybės tarybos 2011 m. lapkričio 24 d. sprendimu Nr. T2-378 „Dėl Klaipėdos miesto savivaldybės turto perdavimo valdyti, naudoti ir disponuoti juo patikėjimo teise tvarkos aprašo patvirtinimo“:

1.1. pakeisti 4.2 papunktį ir jį išdėstyti taip:

„4.2. tinkamai patvirtintą juridinių asmenų registravimo pažymėjimo nuorašą (pateikia tik 3.2 papunktyje nurodyti juridiniai asmenys);“;

1.2. pakeisti 4.4 papunktį ir jį išdėstyti taip:

„4.4. tinkamai patvirtintus įstatų ar nuostatų nuorašus, veiklos ataskaitą (pateikia tik 3.2 papunktyje nurodyti juridiniai asmenys).“;

1.3. pakeisti 6.7 papunktį ir jį išdėstyti taip:

„6.7. perduodant turtą šio Aprašo 3.2 papunktyje nurodytiems juridiniams asmenims – Savivaldybės administracijos struktūrinio padalinio, kurio reguliavimo sričiai yra priskirtas tas juridinis asmuo, kuriam perduodamas savivaldybės turtas, išvada dėl juridinio asmens veiklos ir būtinybės perduoti jam savivaldybės turtą patikėjimo teise.“;

1.4. pakeisti 9 punktą ir jį išdėstyti taip:

„9. Pasirašius 8 punkte nurodytą perdavimo ir priėmimo aktą:

9.1. Savivaldybės turto patikėtinis per 10 darbo dienų nuo turto, kuris registruojamas viešuose registruose, perdavimo ir priėmimo akto pasirašymo viešame registre įregistruoja patikėjimo teisę į perduotą turtą;

9.2. Savivaldybės administracijos Turto skyrius Savivaldybės administracijos direktoriaus pasirašyto perdavimo ir priėmimo akto patvirtintą kopiją, kai turtas perduodamas 3.1 papunktyje nurodytiems juridiniams asmenims, per 5 darbo dienas pateikia Savivaldybės administracijos Apskaitos ir Biudžetinių įstaigų centralizuotos apskaitos skyriams.“

2. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

BALSUOTA: už – 27, prieš – 0, susilaikė – 1.

25. SVARSTYTA. Sutikimas perimti valstybės turtą ir jo perdavimas valdyti, naudoti ir disponuoti patikėjimo teise.

Pranešėjas – E. Simokaitis, Turto skyriaus vedėjas. Aiškina, kad tarybos sprendimo projektu siūloma perimti savivaldybės nuosavybėn valstybei nuosavybės teise priklausantį nekilnojamąjį turtą – butą Sportininkų g. 21-18, Klaipėdoje, ir perduoti jį, perėmus savivaldybės nuosavybėn, Klaipėdos miesto savivaldybės administracijai valdyti, naudoti ir disponuoti patikėjimo teise.

Atsakydamas į Finansų ir ekonomikos komiteto prašymą, aiškina jog Savivaldybė, perėmusi šį butą, sudarytų su Z. Štrėkiu naują būsto nuomos sutartį ir būtų nustatytas naujas nuompinigių mokėjimas.

V. Titovas siūlo nepritarti šiam sprendimui. Mano, kad Lietuvos kariuomenė, Savivaldybės pastangomis, nori iškeldinti nuomininką. Turtą siūlo palikti Lietuvos kariuomenei.

R. Taraškevičius ragina V. Titovą pritarti šiam sprendimo projektui, nes jo priėmimas sudarytų sąlygas, kad tas žmogus nebūtų iškeldintas.

NUSPRĘSTA. Pritarti sprendimo projektui. Priimti sprendimą dėl sutikimo perimti valstybės turtą ir jo perdavimo valdyti, naudoti ir disponuoti patikėjimo teise:

„1. Sutikti perimti Klaipėdos miesto savivaldybės nuosavybėn savarankiškosioms funkcijoms įgyvendinti valstybei nuosavybės teise priklausantį ir šiuo metu Lietuvos kariuomenės patikėjimo teise valdomą nekilnojamąjį turtą – butą Sportininkų g. 21-18, Klaipėdoje (unikalus Nr. 2196-0013-2019:0017, nekilnojamojo daikto kadastro duomenų byloje Nr. 21/11035 pastatas, kuriame yra butas, pažymėtas plane – 1A4p, bendras plotas – 50,77 kv. m, likutinė vertė 2015-01-30 – 16480,89 Eur).

2. Perduoti sprendimo 1 punkte nurodytą turtą, jį perėmus savivaldybės nuosavybėn, Klaipėdos miesto savivaldybės administracijai valdyti, naudoti ir disponuoti patikėjimo teise.

3. Įgalioti Klaipėdos miesto savivaldybės administracijos direktorių savivaldybės vardu pasirašyti sprendimo 1 punkte nurodyto turto perdavimo ir priėmimo aktą.

4. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 28, prieš – 1, susilaikė – 0.

26. SVARSTYTA. Savivaldybės būstų pardavimas.

Pranešėjas – E. Simokaitis, Turto skyriaus vedėjas. Aiškina, kad sprendimo projektu siūloma įgyvendinti savivaldybės būstų nuomininkų prašymus dėl leidimo įsigyti nuomojamus savivaldybei nuosavybės teise priklausančius būstus, atlikti pardavimo procedūras.

NUSPRĘSTA. Pritarti sprendimo projektui. Priimti sprendimą dėl savivaldybės būstų pardavimo:

„1. Parduoti savivaldybei nuosavybės teise priklausančius būstus:

1.1. A. Š. *(duomenys neskelbtini)*, 21,65 kv. metro ploto būstą su bendro naudojimo patalpomis, unikalus Nr. *(duomenys neskelbtini)*, namo statybos metai – 1900. Kaina – 16 177,91 Eur (šešiolika tūkstančių vienas šimtas septyniasdešimt septyni eurai 91 ct), iš jų 77,91 Eur (septyniasdešimt septyni eurai 91 ct) – už būsto vertės nustatymą;

1.2. J. Z. *(duomenys neskelbtini)*, 36/100 būsto dalių, plotas – 21,95 kv. metro, bendras būsto plotas – 61,15 kv. metro), unikalus Nr. *(duomenys neskelbtini)*, namo statybos metai – 1970. Kaina – 10 277,91 Eur (dešimt tūkstančių du šimtai septyniasdešimt septyni eurai 91 ct), iš jų 77,91 Eur (septyniasdešimt septyni eurai 91 euro ct) – už būsto vertės nustatymą;

1.3. N. P. *(duomenys neskelbtini)*, 8486/20000 būsto dalių, plotas – 27,30 kv. metro (bendras būsto plotas – 64,35 kv. metro), unikalus Nr. *(duomenys neskelbtini)*, namo statybos metai – 1971. Kaina – 12 677,91 Eur (dvylika tūkstančių šeši šimtai septyniasdešimt septyni eurai 91 ct), iš jų 77,91 Eur (septyniasdešimt septyni eurai 91 ct) – už būsto vertės nustatymą;

1.4. R. Š. *(duomenys neskelbtini)*, 48,29 kv. metro ploto būstą, unikalus Nr. *(duomenys neskelbtini)*, namo statybos metai – 1966. Kaina – 27 877,91 Eur (dvidešimt septyni tūkstančiai aštuoni šimtai septyniasdešimt septyni eurai 91 ct), iš jų 77,91 Eur (septyniasdešimt septyni eurai 91 ct) – už būsto vertės nustatymą.

2. Leisti R. Š. 1.4 papunktyje nurodytą turtą įkeisti kredito įstaigai AB DNB bankui (banko kodas 112029270). Hipoteka įsigalios, kai su Klaipėdos miesto savivaldybės administracija bus visiškai atsiskaityta už perkamą būstą, sumokėta būsto kaina, netesybos ir įvykdytos kitos prievolės.“

BALSUOTA: už – 30, prieš – 0, susilaikė – 0.

27. SVARSTYTA. Turto perėmimas Klaipėdos miesto savivaldybės nuosavybėn ir jo perdavimas valdyti ir naudoti patikėjimo teise.

Pranešėjas – E. Simokaitis, Turto skyriaus vedėjas. Aiškina, kad sprendimo projektu siūloma perimti savivaldybės nuosavybėn valstybei nuosavybės teise priklausantį ir Lietuvos nacionalinės Martyno Mažvydo bibliotekos patikėjimo teise valdomą turtą, kurio bendra įsigijimo vertė – 32,02 Lt ir perduoti šį turtą savivaldybės viešajai bibliotekai valdyti ir naudoti patikėjimo teise.

R. Taraškevičius sako, kad būtų buvę paprasčiau ir nebūtų gaišinami Savivaldybės darbuotojai bei Tarybos nariai, jei biblioteka už 32 Eur būtų nusipirkusi šį katalogą. Siūlo ateityje, vengti tokių sprendimų projektų rengimo.

NUSPRĘSTA. Pritarti sprendimo projektui. Priimti sprendimą dėl turto perėmimo Klaipėdos miesto savivaldybės nuosavybėn ir jo perdavimo valdyti ir naudoti patikėjimo teise:

„1. Sutikti perimti Klaipėdos miesto savivaldybės nuosavybėn savarankiškosioms funkcijoms įgyvendinti valstybei nuosavybės teise priklausantį ir šiuo metu Lietuvos nacionalinės Martyno Mažvydo bibliotekos patikėjimo teise valdomą turtą, kurio bendra įsigijimo vertė – 32,02 Eur, likutinė vertė 2015-05-01 – 32,02 Eur (priedas), kuris bus naudojamas Klaipėdos miesto savivaldybės viešosios bibliotekos veiklai.

2. Perduoti sprendimo 1 punkte nurodytą turtą, jį perėmus savivaldybės nuosavybėn, Klaipėdos miesto savivaldybės viešajai bibliotekai valdyti ir naudoti patikėjimo teise.

3. Įgalioti Klaipėdos miesto savivaldybės administracijos direktorių savivaldybės vardu pasirašyti sprendimo 1 ir 2 punktuose nurodyto turto priėmimo ir perdavimo aktus.

4. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 29, prieš – 0, susilaikė – 0.

28. SVARSTYTA. Klaipėdos miesto savivaldybės tarybos 2015 m. gegužės 7 d. sprendimo Nr. T2-85 „Dėl Klaipėdos miesto savivaldybės tarybos komitetų sudėčių patvirtinimo“ pakeitimas.

Pranešėjas – V. Grubliauskas, Savivaldybės meras. Aiškina, kad sprendimo projektu siūloma pakeisti Finansų ir ekonomikos bei Sveikatos ir socialinių reikalų komitetų sudėtis. Nutrūkus prieš terminą Tarybos narių Aleksandro Michailovo bei Alinos Velykienės įgaliojimams ir Tarybos nariais tapus Andrejui Kugmerovui bei Vaidai Žvikienei, sprendimo projektu siūloma pakeisti komitetų sudėtis.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2015 m. gegužės 7 d. sprendimo Nr. T2-85 „Dėl Klaipėdos miesto savivaldybės tarybos komitetų sudėčių patvirtinimo“ pakeitimo:

„1. Pakeisti Klaipėdos miesto savivaldybės tarybos 2015 m. gegužės 7 d. sprendimą Nr. T2‑85 „Dėl Klaipėdos miesto savivaldybės tarybos komitetų sudėčių patvirtinimo“:

1.1. pakeisti 1.1 papunktį ir jį išdėstyti taip:

„1.1. Finansų ir ekonomikos komitetas: Rimantas Taraškevičius, Artūras Šulcas, Judita Simonavičiūtė, Andrej Kugmerov, Arūnas Barbšys, Viačeslav Titov;“;

1.2. pakeisti 1.4 papunktį ir jį išdėstyti taip:

„1.4. Sveikatos ir socialinių reikalų komitetas: Jolanta Skrabulienė, Artūras Razbadauskas, Saulius Liekis, Jonas Sąlyga, Alfonsas Vildžiūnas, Vaida Žvikienė;“.

2. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 29, prieš – 0, susilaikė –0.

29. SVARSTYTA. Klaipėdos miesto savivaldybės tarybos 2015 m. gegužės 7 d. sprendimo Nr. T2-82 „Dėl Klaipėdos miesto savivaldybės tarybos kontrolės komiteto sudarymo“ pakeitimas.

Pranešėjas – V. Grubliauskas, Savivaldybės meras. Aiškina, kad sprendimo projektu siūloma pakeisti Kontrolės komiteto sudėtį. Nutrūkus prieš terminą Tarybos narės Alinos Velykienės įgaliojimams ir Tarybos nare tapus Vaidai Žvikienei, sprendimo projektu siūloma pakeisti Kontrolės komiteto sudėtį – iš šio komiteto sudėties išbraukti Aliną Velykienę ir įrašyti Vaidą Žvikienę.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2015 m. gegužės 7 d. sprendimo Nr. T2-82 „Dėl Klaipėdos miesto savivaldybės tarybos kontrolės komiteto sudarymo“ pakeitimo:

„pakeisti Klaipėdos miesto savivaldybės tarybos 2015 m. gegužės 7 d. sprendimo Nr. T2-82 „Dėl Klaipėdos miesto savivaldybės tarybos kontrolės komiteto sudarymo“ 1 punktą ir jį išdėstyti taip:

„1. Sudaryti Klaipėdos miesto savivaldybės tarybos Kontrolės komitetą iš 6 (šešių) narių: Vaida Žvikienė, Jolanta Skrabulienė, Lilija Petraitienė, Aldona Staponkienė, Nina Puteikienė, Arūnas Barbšys.“

BALSUOTA: už – 30, prieš – 0, susilaikė – 0.

30. SVARSTYTA. Klaipėdos miesto savivaldybės tarybos 2015 m. gegužės 7 d. sprendimo Nr. T2-83 „Dėl Klaipėdos miesto savivaldybės tarybos kontrolės komiteto pirmininko ir jo pavaduotojo skyrimo“ pakeitimas.

Pranešėjas – V. Grubliauskas, Savivaldybės meras. Aiškina, kad Kontrolės komiteto pirmininko pavaduotoją mero siūlymu skiria Taryba. Nutrūkus prieš terminą Tarybos narės Alinos Velykienės įgaliojimams ir Tarybos nare tapus Vaidai Žvikienei, sprendimo projektu siūlo pakeisti Kontrolės komiteto sudėtį – iš šio komiteto sudėties išbraukti Aliną Velykienę ir įrašyti Vaidą Žvikienę. Bendru sutarimu pritarta sprendimo projekto papildymui.

NUSPRĘSTA. Pritarti sprendimo projektui (su papildymu). Priimti sprendimą dėl Klaipėdos miesto savivaldybės tarybos 2015 m. gegužės 7 d. sprendimo Nr. T2-83 „Dėl Klaipėdos miesto savivaldybės tarybos kontrolės komiteto pirmininko ir jo pavaduotojo skyrimo“ pakeitimo:

„pakeisti Klaipėdos miesto savivaldybės tarybos 2015 m. gegužės 7 d. sprendimo Nr. T2-83 „Dėl Klaipėdos miesto savivaldybės tarybos Kontrolės komiteto pirmininko ir jo pavaduotojo skyrimo“ 2 punktą ir jį išdėstyti taip:

„2. Skirti Klaipėdos miesto savivaldybės tarybos Kontrolės komiteto pirmininko pavaduotoja Vaidą Žvikienę.“

BALSUOTA: už – 28, prieš – 0, susilaikė – 1.

Pertrauka.

31. SVARSTYTA. Klaipėdos miesto savivaldybės tarybos kolegijos sudarymas.

Pranešėjas – V. Grubliauskas, Savivaldybės meras. Aiškina, kad Savivaldybės taryba savo įgaliojimų laikui iš Tarybos narių gali sudaryti kolegiją. Šiuo sprendimu yra siūloma patvirtinti 12 narių Klaipėdos miesto savivaldybės tarybos kolegijos sudėtį. Pagal pareigas, privalomai, Kolegijos nariais yra meras ir mero pavaduotojai. Taip pat siūlo, kaip ir praėjusiose kadencijoje, į Kolegijos sudėtį įtraukti ir visų komitetų pirmininkus. Dėl narių į likusias 3 vietas, siūlo apsispręsti Tarybai.

R. Taraškevičius, frakcijos vardu, į Kolegijos narius siūlo V. Anužį.

T. Meškinis į Kolegijos narius siūlo R. Didžioką.

S. Gentvilas sako, kad koalicijoje yra 4 partijos ir Kolegijos sudėtyje nėra 1 partijos („Tvarka ir teisingumas“) atstovo, todėl į Kolegijos sudėtį siūlo A. Staponkienę.

T. Fedotova informuoja, kad Rusų aljansas į Kolegijos sudėtį siūlo T. Fedotovą.

L. Girskienė informuoja, kad „Puteikis plius“ frakcija siūlo N. Puteikienę.

V. Grubliauskas klausia, ar kandidatai į Kolegijos narius, sutiktų dirbti Kolegijoje. Kandidatai pareiškia, kad sutinka.

V. Grubliauskas siūlo balsavimu apsispręsti dėl V. Anužio kandidatūros į Kolegijos narius. Už V. Anužio kandidatūrą balsavo 24 Tarybos nariai.

V. Grubliauskas siūlo balsavimu apsispręsti dėl R. Didžioko kandidatūros į Kolegijos narius. Už R. Didžioko kandidatūrą balsavo 6 Tarybos nariai.

V. Grubliauskas siūlo balsavimu apsispręsti dėl A. Staponkienės kandidatūros į Kolegijos narius. Už A. Staponkienės kandidatūrą balsavo 22 Tarybos nariai.

V. Grubliauskas siūlo balsavimu apsispręsti T. Fedotovos kandidatūros į Kolegijos narius. Už T. Fedotovos kandidatūrą balsavo 23 Tarybos nariai.

V. Grubliauskas siūlo balsavimu apsispręsti dėl N. Puteikienės kandidatūros į Kolegijos narius. Už N. Puteikienės kandidatūrą balsavo 5 Tarybos nariai.

V.Grubliauskas praneša, kad daugiausiai balsų surinko V. Anužis, T. Fedotova ir
A. Staponkienė. Siūlo papildyti sprendimo projektą – įrašyti V. Anužio, T. Fedotovos ir
A. Staponkienės pavardes.

NUSPRĘSTA. Pritarti sprendimo projektui (su papildymu). Priimti sprendimą dėl Klaipėdos miesto savivaldybės tarybos kolegijos sudarymo:

„1. Sudaryti šios sudėties Klaipėdos miesto savivaldybės tarybos kolegiją iš 12 savivaldybės tarybos narių:

kolegijos pirmininkas – Vytautas Grubliauskas, Klaipėdos miesto savivaldybės meras;

nariai:

Valdemaras Anužis, Klaipėdos miesto savivaldybės tarybos narys;

Arūnas Barbšys, Kontrolės komiteto pirmininkas;

Arvydas Cesiulis, Kultūros, švietimo ir sporto komiteto pirmininkas;

Tatjana Fedotova, Klaipėdos miesto savivaldybės tarybos narė;

Simonas Gentvilas, Miesto plėtros ir strateginio planavimo komiteto pirmininkas;

Judita Simonavičiūtė, Klaipėdos miesto savivaldybės mero pavaduotoja;

Jolanta Skrabulienė, Sveikatos ir socialinių reikalų komiteto pirmininkė;

Aldona Staponkienė, Klaipėdos miesto savivaldybės tarybos narė;

Artūras Šulcas, Klaipėdos miesto savivaldybės mero pavaduotojas;

Rimantas Taraškevičius, Finansų ir ekonomikos komiteto pirmininkas;

Audrius Vaišvila, Miesto ūkio ir aplinkosaugos komiteto pirmininkas.

2. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 26, prieš – 2, susilaikė – 2.

32. SVARSTYTA. Klaipėdos miesto savivaldybės tarybos nuolatinės komisijos Klaipėdos miesto savivaldybės tarybos veiklos reglamentui rengti ir koreguoti patvirtinimas.

Pranešėjas – V. Grubliauskas, Savivaldybės meras. Aiškina, kad buvo kreiptasi į visas frakcijas ir nefrakcinę Tarybos narių grupę (Politinė partija „Tvarka ir teisingumas“, Lietuvos rusų sąjunga) dėl atstovų delegavimo į Klaipėdos miesto savivaldybės tarybos nuolatinę komisiją Klaipėdos miesto savivaldybės tarybos veiklos reglamentui rengti ir koreguoti (toliau - Reglamento komisija). Deleguoti Tarybos nariai sprendimų projekte yra nurodyti. Meras Reglamento komisijos pirmininke siūlo V. Žvikienę.

V. Grubliauskas siūlo apsispręsti dėl V. Žvikienės skyrimo Reglamento komisijos pirmininke. Bendru sutarimu pritarta V. Žvikienės kandidatūrai.

V. Grubliauskas siūlo apsispręsti dėl pritarimo sprendimo projektui su papildymu.

NUSPRĘSTA. Pritarti sprendimo projektui (su papildymu). Priimti sprendimą dėl Klaipėdos miesto savivaldybės tarybos nuolatinės komisijos Klaipėdos miesto savivaldybės tarybos veiklos reglamentui rengti ir koreguoti patvirtinimo:

„1. Patvirtinti šios sudėties Klaipėdos miesto savivaldybės tarybos nuolatinę komisiją Klaipėdos miesto savivaldybės tarybos veiklos reglamentui rengti ir koreguoti:

1.1. Valdemaras Anužis, Klaipėdos miesto savivaldybės tarybos narys;

1.2. Rimantas Didžiokas, Klaipėdos miesto savivaldybės tarybos narys;

1.3. Andrej Kugmerov, Klaipėdos miesto savivaldybės tarybos narys;

1.4. Nina Puteikienė, Klaipėdos miesto savivaldybės tarybos narė;

1.5. Artūras Razbadauskas, Klaipėdos miesto savivaldybės tarybos narys;

1.6. Vaida Žvikienė, Klaipėdos miesto savivaldybės tarybos narė.

2. Skirti komisijos Klaipėdos miesto savivaldybės tarybos veiklos reglamentui rengti ir koreguoti pirmininke Vaidą Žvikienę.

3. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 28, prieš – 0, susilaikė – 1.

33. SVARSTYTA. Jūrinių ir vidaus vandenų reikalų komisijos sudarymas.

Pranešėjas – V. Grubliauskas, Savivaldybės meras. Aiškina, kad sudaryti šią komisiją siūloma iš 5 narių. Buvo gauti siūlymai sudaryti Jūrinių ir vidaus vandenų reikalų komisiją iš šių narių: A. Barbšio, V. Vlasovo, V. Čepo ir A. Grublio. Kadangi daugiau teikimų dėl atstovų delegavimo į šią komisiją nebuvo gauta, dėl dar vienos nario, siūlo apsispręsti Tarybai.

S. Gentvilas sako, kad Liberalų sąjūdžio frakcija siūlo du atstovus – A. Grublį ir
V. Plečkaitį.

V. Grubliauskas Jūrinių ir vidaus vandenų reikalų komisijos pirmininku siūlo A. Grublį. Klausia, ar A. Grublys sutinka būti komisijos pirmininku.

A. Grublys sutinka būti Jūrinių ir vidaus vandenų reikalų komisijos pirmininku.

V. Grubliauskas siūlo apsispręsti dėl Jūrinių ir vidaus vandenų reikalų komisijos sudėties patvirtinimo ir A. Grublio skyrimo šios komisijos pirmininku. Bendru sutarimu pritarta komisijos sudėčiai iš 5 narių ir A. Grublio skyrimui komisijos pirmininku.

NUSPRĘSTA. Pritarti sprendimo projektui (su papildymu). Priimti sprendimą dėl Jūrinių ir vidaus vandenų reikalų komisijos sudarymo:

„1. Sudaryti šios sudėties 5 narių Jūrinių ir vidaus vandenų reikalų komisiją:

1.1. Arūnas Barbšys;

1.2. Vytautas Čepas;

1.3. Algirdas Grublys;

1.4. Vidmantas Plečkaitis;

1.5. Vladimir Vlasov.

2. Skirti Jūrinių ir vidaus vandenų reikalų komisijos pirmininku Algirdą Grublį.

3. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 27, prieš – 0, susilaikė – 2.

34. SVARSTYTA. Klaipėdos miesto savivaldybės atstovo skyrimas į Jūrininkų gerovės tarybą Lietuvoje.

Pranešėjas – V. Grubliauskas, Savivaldybės meras. Aiškina, kad sprendimo projektu
A. Grublys teikiamas į Jūrininkų gerovės tarybą Lietuvoje.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės atstovo skyrimo į Jūrininkų gerovės tarybą Lietuvoje:

„skirti Klaipėdos miesto savivaldybės atstovu į Jūrininkų gerovės tarybą Lietuvoje Klaipėdos miesto savivaldybės tarybos narį Algirdą Grublį.“

BALSUOTA: už – 29, prieš – 0, susilaikė – 0.

35. SVARSTYTA. Atstovų delegavimas į Klaipėdos valstybinio jūrų uosto plėtojimo tarybą.

Pranešėjas – V. Grubliauskas, Savivaldybės meras. Aiškina, kad sprendimo projektu į Klaipėdos valstybinio jūrų uosto plėtojimo tarybą siūloma deleguoti S. Budiną, S. Gentvilą,
V. Grubliauską ir K. Macijauską.

A. Barbšys apgailestauja, kad šios komisijos sudėtyje nėra nei vieno atstovo iš Jūrinių ir vidaus vandenų reikalų komisijos. Mano, kad į plėtojimo tarybą galėtų būti deleguojamas
A. Grublys.

V. Grubliauskas sako, kad pagal Klaipėdos valstybinio jūrų uosto plėtojimo tarybos nuostatus į šios tarybos sudėtį įeina Savivaldybės meras ir Savivaldybės administracijos direktorius. Viena iš dviejų likusių vietų paliekama Savivaldybės administracijai, kita – politikams. S. Gentvilas teikiamas į šią tarybą kaip Miesto plėtros ir strateginio planavimo komisijos pirmininkas.

A. Staponkienė sako, kad pagal kompetenciją į plėtojimą tarybą S. Gentvilas labiau tinka nei A. Grublys.

A. Grublys mano, kad Jūrinių ir vidaus vandenų reikalų komisijai reikia pasilikti teisę – išklausyti deleguotus į plėtojimo taryba atstovus.

NUSPRĘSTA. Pritarti sprendimo projektui. Priimti sprendimą dėl atstovų delegavimo į Klaipėdos valstybinio jūrų uosto plėtojimo tarybą:

„1. Deleguoti šiuos Klaipėdos miesto savivaldybės tarybos narius ir Klaipėdos miesto savivaldybės administracijos darbuotojus į Klaipėdos valstybinio jūrų uosto plėtojimo tarybą:

1.1. Saulių Budiną, Klaipėdos miesto savivaldybės administracijos direktorių;

1.2. Simoną Gentvilą, Klaipėdos miesto savivaldybės tarybos narį;

1.3. Vytautą Grubliauską, Klaipėdos miesto savivaldybės merą;

1.4. Kastytį Macijauską, Klaipėdos miesto savivaldybės administracijos Urbanistinės plėtros departamento direktorių.

2. Skelbti šį sprendimą Klaipėdos miesto savivaldybės interneto svetainėje.

BALSUOTA: už – 28, prieš – 0, susilaikė – 2.

Posėdžio pabaiga – 16.20 val.

Savivaldybės meras Vytautas Grubliauskas

Savivaldybės tarybos ir mero sekretorius Modestas Vitkus

V. Palaimienė, tel. 39 60 69

2015-06-10